L'Ajuntament de Sagunt mostra el seu reconeixement i suport al sector agroalimentari valencià
28 de febrer 2020

![Imagen 1](/media/xsrmgfsb/21c_quico.jpg)

El Ple de l'Ajuntament de Sagunt, després de la sessió ordinària que es va celebrar durant la vesprada d'ahir, 27 de febrer, expressa el seu reconeixement i suport a tot el sector agroalimentari valencià amb una moció que va ser aprovada per unanimitat, a proposta de Compromís, i amb incorporació d'esmenes del Partit Popular.

  

A partir d'aquesta proposta, presentada pel portaveu del grup, Quico Fernández, l'Ajuntament instarà  les institucions que modifiquen els Tractats de Lliure Comerç en considerar que suposen un perjudici per a l'agricultura valenciana i espanyola, a més de demanar el reforç de les mesures de defensa fitosanitària dels productes europeus amb la finalitat d'augmentar la seguretat de les plantacions comunitàries. També se sol·licitarà que se supervise el flux d'importacions en el Tractament de Vietnam i es requerirà l'arbitratge de les institucions per a fer efectiu un sistema retributiu més just.

  

Així mateix, aquesta moció en defensa de l'agricultura té l'objectiu de frenar la competència deslleial de les importacions d'altres països, atés que la situació de crisi del sector amenaça l'estil de vida de moltes famílies valencianes i el producte de proximitat. Per això, se sol·licita al Govern Central i a la Comissió Europea mesures que asseguren una major rigorositat en les importacions, inspeccions, protocol, seguretat, etiquetatge i entrada de productes, entre altres mesures.

  

L'Ajuntament de Sagunt, tal com recull la proposta, mostra el seu absolut suport a les reivindicacions dels agricultors i ramaders de la Comunitat Valenciana i sol·licita al Govern d'Espanya que s'atenguen les reiterades i nombroses reivindicacions del sector, com ara la falta de pressupost per a cobrir les necessitats de les persones assegurades, la posada en marxa d'un Pla de reestructuració per als sectors agraris en crisis, la revisió de la Llei de mesures per a millorar el funcionament de la cadena alimentària, etc.

  

Finalment, el Ple ha acordat donar trasllat d'aquest acord al Govern d'Espanya, a la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat Valenciana i a les executives nacionals dels partits polítics que tenen representació parlamentària europea, a més d'instar aquests òrgans a manifestar una defensa clara de l'agricultura amb els seus vots en contra a tot acord que perjudique el camp valencià i espanyol.

​  

​​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-mostra-el-seu-reconeixement-i-suport-al-sector-agroalimentari-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-mostra-el-seu-reconeixement-i-suport-al-sector-agroalimentari-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-mostra-el-seu-reconeixement-i-suport-al-sector-agroalimentari-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-mostra-el-seu-reconeixement-i-suport-al-sector-agroalimentari-valencia/)